Die reg op selfbeskikking (en grondgebied) kom ons toe – vir Ilse Salzwedel – praag.co.za — 20 jaar jonk!
Die reg op selfbeskikking (en grondgebied) kom ons toe – vir Ilse Salzwedel
Soms kry 'n mens die indruk dat jy vir die bekeerdes preek, want die meeste Afrikaners wat ek deesdae teëkom, stem met my saam dat die land tans in 'n erge toestand verkeer, dat ons regte vertrap word en dat ons iets daaraan moet doen. Selfs mense soos FW de Klerk en Pik Botha wat deel van die NP-span was wat in 1994 in hul wysheid alle mag, waaronder beheer oor die weermag en polisie aan die ANC oorgedra het, meen deesdae dat hulle nie so "maklik moes ingegee het nie" en dat die hele ding dalk anders kon verloop het.
Jy klink na 'n baie morele, Christelike mens wat vir my 'n sedeles wil leer oor rassisme en sonde. Maar wat van die hierdie hele, baie sondige, bestel, wat juis weggooibabas by die duisende produseer omdat jong meisies van dertien, veertien jaar oud kindertoelaes betaal word? In die praktyk kom dit daarop neer dat meerderjarige swart mans hierdie meisies statutêr verkrag om hulle swanger te maak ter wille van 'n kindertoelaag wat deur die staat in sy sosialistiese/kommunistiese waansin uitgedeel word. Meshack Mabogoane tipeer dit as 'n "misdaad teen die mensdom" wat besig is om in die land plaas te vind.
As ons nou die gebiede wat deur Afrikaners in die land besit en verwerk word, vergelyk met die swart gebiede, die Transkei, die ou Republiek van Venda, asook Kwazulu, is die verskil soos dag en nag. Feitlik al die plase wat in die naam van grondhervorming aan sogenaamde "nuwe boere" oorgedra is, het insgelyks klaaglik misluk. Ook onder die ANC se munisipale bewinde waar daar riool in die riviere loop, sowel as in die see sodat die hele Natalse Suidkus 'n rioolsloot geword het, sondig hierdie regering nie juis teen God en mens deur hierdie mooi land vir altyd te bederf nie? En is dit nie die Afrikaner se plig, as Christen, om hom teen so 'n bestel wat God se skepping so gruwelik verwaarloos, te verset nie?
Regoor die wêreld was daar al situasies waar kleiner volke wat deur groteres oorheers en verdruk is op hul reg op selfbeskikking aanspraak gemaak het. Veral sedert 1989 is daar talle voorbeelde: die ou Joego-Slawië wat in nie minder as nege state opgebreek het nie, die Baltiese state, asook die Oos-Europese lande wat hulself teen Sowjet-oorheersing uitgespreek het en afgestig het.
Sedert ek 'n student was, hoor ek ook al jare dat 'n mens nie Afrikane met Westerse maatstawwe mag oordeel nie, omdat dit insgelyks "rassisties" is. Max du Preez is een van diegene wat meen dat die stamstelsel met sy bygeloof en bestaansboerdery wat ons voorouers hier aangetref het eintlik 'n groot beskawing was wat ons s'n in baie opsigte oortref het. In sy boek Dwars wat ek vanmore in 'n boekwinkel raakgeloop het, voer hy op sy gewone beledigende manier 'n soort monoloog met my vanaf bl. 58 tot 63 waarin hy onder andere beweer: "'Sustainable development' is deesdae die nuwe gonswoord, met aardverwarming en al. Die Boesmans, die Khoikhoi en die Bantoesprekende boere het dié begrip millennia gelede beter verstaan as ons vandag."
Max is so meegevoer deur sy Afrosentriese élan en Rousseauistiese teorie van "die edele barbaar" dat hy eintlik gereed is om die uitvindings, regstelsel en kultuur van die Weste en veral ná die Renaissance – toe ons voorouers hul "spiritualiteit" en primitiewe bygelowe afgeskud het – as ongewens af te maak.
Daarom: dít wat jy as "probleme", verval en agteruitgang ervaar, is volgens Max se opvattings eintlik vooruitgang en 'n "terugkeer na die hoër beskawing" van die "Boesmans, Khoikhoi en Bantoesprekende boere" uit die tydvak vóór die gehate witmense die plek in 'n moeras laat verval het met hul skole, universiteite, riolering, paaie, wetenskap, tegniek, hospitale en alles wat daarmee saamhang.
Eintlik is ek en jy dus in dieselfde bootjie. Of liewer, in my geval is dit 'n reddingsbootjie en in jou geval verkies jy om op die sinkende skip van die NSA aan te bly. Maar toemaar, die dag sal kom dat jy ook sal insien dat daar geen salf aan hierdie mislukte staat te smeer is nie. Max du Preez is geen oorspronklike denker nie en is bloot 'n natprater van idees wat in dié land volop is en waar "die terugkeer na Oerafrika" as 'n utopiese en romantiese ideaal gesien word. As afstammeling van 'n "Russiese Duitser" gaan jy ewe min van dié "nuwe wêreld wat kom" as ek hou.
Dus, as jy nie intussen vermoor is deur Suid-Afrika se troppe swerwende geweldenaars nie, sal daar wel vir jou in ons veilige, vooruitstrewende volkstaat plek wees.
creature from the black lagoon slot machinetopcargo развод
Skrywer Dan RoodtGepubliseer op 15 Januarie 2010 Kategorieë Dan RoodtSleutelwoord Afrosentrisme, Die reg op selfbeskikking (en grondgebied) kom ons toe, Ilze Salzwedel, kommunisme, Max du Preez, Nelson Mandela, Rubrieke